**POROČILO ŠOLE : EKO DAN – v kampanji POZOR(!) NI ZA OKOLJE šol. leto 2014/15**

Naša šola je imela letos kar težko nalogo v organizaciji EKO dneva. Glede na to, da smo lansko leto v projektu sodelovali prvič in projekt zaključili z zmago v »kategoriji« EKO dan ... smo letos kar staknili glave skupaj in razmišljali. Stare EKO frende so zamenjali in dopolnili letos novi prijatelji narave. Porajale so se jim nove ideje in nove zamisli. Ampak idej, novosti, sprememb je bilo toliko, da so jih naši novi prijatelji narave, ki so prišli iz vrst NARAVOVARSTVENIH TEHNIKOV, prenašali v vsakdanje življenje na šoli in tako pisali svojo zgodbo, ki smo ji dali skupen naslov EKO NAČRT. Kar težko bi bilo vse skupaj strniti v en sam EKO DAN.

Ne morem si kaj, da ne bi spomnila na zmagovalno nagrado, ki smo jo dobili kot šola zmagovalka lanskega leta. Hvala stand up komikoma Vidu in Perotu iz gledališča IGLU, da sta ponovno združila šolo s sloganom EKO in pustila sled že na začetku šolskega leta, ki smo ji potem sledili čez vse leto.

Organizirali smo – EKO DAN. No...malo smo ga razpotegnili čez cel teden. Rdeča nit, ki je tkala EKO dan so bili odpadki, ločevanje in reciklaža. V sodelovanju s Komunalo Nova Gorica in družbo ZEOS d.o.o. smo pred šolo namestili kontejnerje za zbiranje E-odpadkov, baterij in sijalk. In preko spleta in facebooka šolo, dijake in zaposlene obvestili o osveščevalno – zbiralni akciji E-odpadkov E-ODPADKE LOČUJ IN OKOLJE VARUJ. Kontejner za zbiranje E-odpadkov smo postavili poleg kontejnerja, kjer preko celega leta zbiramo star papir. S tem smo napovedali naš EKO dan.

Tako smo v sredo 18.2. razglasili EKO DAN na naši šoli. V ta dan smo povezali šolo iz več zornih kotov in jo kot celoto prepletli z glavno temo EKO DNEVA – pravilno ločevanje in zbiranje odpadkov. V EKO DAN smo združili predavanja, ki nam jih v projektu nudijo partnerske organizacije. Ko je sonce komaj obsijalo našo šolo in napovedalo krasen, sončen, zimski dan, že je na naše parkirišče pred šolo zapeljal ogromen, drugačen, zabaven tovornjak, ki je pričel vzbujati radovedne poglede dijakov in zašušljalo je med njimi, kaj pa je to?! Na dvorišče se je pripeljalo ZEOS-ovo vozilo E-trasformer, multimedijski tovornjak s sončno elektrarno na strehi. A smo dijake pustili še malo v radovednosti in zanimanju, kaj se noter dogaja in smo EKO dan pričeli z drugim predavanjem, predavanjem komunale Nova Gorica na temo Ločevanja in recikliranja odpadkov. V predavalnici šole so se zbrali prav vsi letniki naravovarstvenega programa, ki so glavna, gonila sila, glavni tkalci letošnjega projekta, in prav večina in najbolj zagnani del prijateljev narave prihaja prav iz njihovih vrst. Prav vsi so prisluhnili predavanju o ločevanju, reciklaži in pravilnem ravnanju z odpadki, kot ga je predstavil G. Aljaž Urh. Po dvournem predavanju pa smo se razdelili v dve skupini.

Dijaki višjih letnikov naravovarstvenikov so, skupaj z mentorico Mojco Novak Simonič in predavateljem Aljažem Urhom, skušali najti odgovore na številčna vprašanja, ki so se nam porodila v času predavanja . Tudi nekaj zanimivih idej in predlogov je prišlo na dan. Na žalost pa smo pri mnogih vprašanjih ostali brez odgovora. In ob koncu ugotovili, kako veliko vlogo ima pri vsem tem politika in birokracija. Logika in zdrava človeška pamet pa včasih ne prideta do veljave.

Drugi del, nižja letnika naravovarstvenih tehnikov, sta se iz predavalnice preselila na posest šole, kjer so se, skupaj z strokovnjakinjo na področju rastlinskih čistilnih naprav ter mentorico Rosano Vrh Makarovič, lotili dela. Cilj jim je bil izdelati čistilno napravo, ki s pomočjo rastlin in brez ostale dodatne strojne in elektronske opreme posnema samočistilno sposobnost narave za čiščenje onesnaženih voda. Dijaki so napravo zastavili, odšli v bližnjo okolico in nabrali primerne rastline in dokončali prototip rastlinske čistilne naprave. V tem času pa so spoznali vse najpomembnejše značilnosti in prednosti takšne čistilne naprave za okolje in njegove uporabnike. Tako so pridobljeno znanje iz šolskih klopi prenesli v prakso. Rastlinsko napravo so postavili na šolsko posest, kjer je na ogled dijakom in ostalim obiskovalcem šole.

Po končanem predavanju Komunale Nova Gorica pa je na hodnikih šole završalo. E-trasformer, multimedijsko vozilo je namreč odprlo svoja vrata in to prav za vse dijake in zaposlene na naši šoli. Že navzven je bilo jasno, da bomo na zanimiv in zabaven način dobili informacije o tem, kako pravilno ločimo in ponovno uporabimo elektronsko odpadno opremo. Noter nas je čakalo pravo malo presenečenje, zbirka, razstava delov malih in velikih gospodinjskih aparatov. Predavatelj pa je vsakemu razredu prijazno predstavil vozilo, reciklažo in ločevanje e-odpadkov in na prijazen in zabaven način predstavil dijakom rokovanje z odpadno e-opremo. V vozilo se je preko celega dne sprehodil sleherni dijak naše šole. Tako smo ponovili lanskoleten, zmagovalen sistem, da je cela šola deležna dela EKO dneva. Čisto do zadnje šolske ure je vozilo ostalo na našem parkirišču, saj smo ga predstavili tudi zaposlenim tako na posestvu, kot hišniku in vodstvenemu delu. Prav vsak izmed nas ima stik in opravka s tovrstnimi odpadki in prav je, da jih pravilno ločuje in ponovno uporabi.

Med tem, ko so na šoli potekali ogledi multimedijskega vozila in izdelovanja rastlinske čistilne naprave so prijatelji narave (Nika Simčič, Iris Saksida, Loris Marsetič, Tinkara Gregorčič, Kristian Pipan, Vita Kotnik, Nika Benčina) dan dokumentirali in si skrbno zapisovali, kajti v bližnji prihodnosti jih je čakal obisk osnovnošolcev, ki pridejo na predstavitev izobraževalnih programov. Del predstavitve izobraževalnega programa naravovarstveni tehnik je bila tudi predstavitev sodelovanja v projektu POZOR(NI!) ZA OKOLJE. Dijaki osnovnošolcem predstavijo in pokažejo plakate, izdelke in akcije, ki so izvedene v okviru različnih projektov. Tako se glas in znanje širita naprej.

Glas o naši šoli in projektu pa se je širil tudi preko mej našega šolskega posestva. Že med potekom EKO dneva smo v živo na radiu Robin ( Goriškem lokalnem radiju) predstavili naš projekt, dijake in EKO DAN. Kasneje se nam je pridružila tudi novinarka radia Koper in sestavila krasen intervju z dijaki, prijatelji narave in mentorji. Že isti dan je bil prispevek na radiu v popoldanskem času, malo daljša različica pa se je odvrtela na radiu Koper v petek v oddaji BLA BLA, oddaji namenjeni srednješolcem. Tudi v Primorskih novicah je bil naš prispevek objavljen v rubriki Zanimivo, bralci poročajo.

EKO DAN je bil res samo en dan v celem šolskem letu. Vendar naš cilj je, da korak po korak premagujemo daljše razdalje. Prepričani smo, da z manjšimi akcijami, ki pa so redne, kontinuirane in pogoste dosežemo pri večini boljši učinek. Želimo biti učinkoviti, ne samo na EKO dan, ampak VSAK dan. In trudimo se, da je tako. Trudijo se v prvi vrsti prijatelji narave, ki to prijateljstvo do okolja gojijo v srcu. In energija, ki jo vlagajo v akcije je še močnejša, ker ob njih stojita mentorici Mojca Novak Simonič in Rosana Vrh Makarovič, ki jim ta čut do okolja še izostrujeta. In tako puščajo za seboj sled, ki je zelena, čista, prava. Kako vemo, da je prava? Tako, ker ji z veseljem sledimo vsi, tako dijaki kot zaposleni na naši šoli!

Mentorica projekta : Andreja Hauptman

Šempeter pri Gorici; 20.04.2015